标题：太上玄门功课经
志心皈命礼 太上玄门功课经序
窃以金书玉笈为入道之门墙，讽经诵咒乃修仙之径路。得入道之门可以复元始之性，获修仙之路，得以晓自然之心。是故道者，住丛林焚香火，三千日里勤功，十二时中无怠，朝夕朝礼圣容，当输自己之诚，殷勤祝厘国祚，必获升仙之庆。且夫功课者何为者也？功课者，课功也，课自己之功，修自身之道也。修自身之道者，赖先圣之典也，诵上圣之金书玉诰，明自己之本性真心，非科教不能弘扬大道，非课诵无以保养元和。经之为经，是前圣之心宗，咒之为咒乃古仙之妙法。诵之诚者则经明，行之笃者则法验，经明则道契于内，法验则术彰于外，经明法验两全，内功外行而俱有，此是住丛林者之规范，升仙者之梯磴。非丛林无以陶熔大众之德性，非梯磴何以希求出世之真仙？若肯诚心修道，二六时中刻刻提撕，时时检点，在世端能出世，居尘自可离尘回。出是非之门，直达无为之路，逍遥宇宙，出入虚无，自由自在，无灭无生，方寸不立一尘，妙用直超三际。若此者，了自心一念之诚，出世上三途之苦，履长生之道路，脱苦海之迷津。既无前愆之可忏，亦无后过之可悔，无前愆之可忏者，心正也，无后过之可悔者，意诚也，心正则无恶业，意诚那有灾殃，无恶业则立到天堂，无灾殃则出离地狱，功高宇宙，德契虚皇，禳灾而灾消，祈福而福至，无求而不应，有感以皆通。课诵诸品仙经及群真宝诰，故净口净心净身而有咒，安天安地安神而有章，皆有次序，更无躐等。虽是随堂之功课，实为祝 国祚之大猷，朝夕诵念，昼夜忘疲，直候三千功满，作百行圆，方是出家之上事，大丈夫之道德也，是为序。
凡诵经者切须斋戒，严整衣冠，诚心定气，叩齿演音，然后朗诵，慎勿轻慢，交淡接语，务在端肃，念念无违，随愿祷祝，自然感应，先念步虚，后诵咒章。
太上玄门早坛功课经
经前诸韵赞澄清韵 
琳琅振响，十方肃清，河海静默，山岳吞烟。万灵镇伏，招集群仙。天无氛秽，地无妖尘。冥慧洞清，大量玄玄也。 
举天尊 
大罗三宝天尊（三称） 
提纲 
灵音到处，灭罪消愆；宝号宣时，扶危救难。将当有开坛，演教之偈，仰劳道众，随声应和。 
吊挂韵 
上坛齐举步虚声，祝国迎祥竭寸诚。 
当日陈情金阙内，今朝香霭玉炉焚。 
皇图巩固山河壮，帝道遐昌日月明。 
万民瞻仰尧舜日，岁稔丰登乐太平。 
香供养常清常静天尊 
提纲
钟鼓琳琅响彻天，十方肃清得安然，天无氛秽朝元始，地无妖尘谒圣颜 。 
大启请韵 
真心清静道为宗，譬彼中天宝月同。 
净扫迷云无点翳，一轮光满太虚空。 
上药身中神炁精，人人具足匪亏盈。 
能知混合回风道，金鼎黄芽日日生。 
小启请韵 
道场众等，人各恭敬，恭对道前，诵经如法。 
八大神咒 
净心神咒 
太上台星，应变无停。驱邪缚魅，保命护身。智慧明净，心神安宁。三魂永久，魄无丧倾。急急如律令。 
净口神咒 
丹朱口神，吐秽除氛。舌神正伦，通命养神。罗千齿神，却邪卫真。喉神虎贲，炁神引津。心神丹元，令我通真。思神炼液，道炁常存。急急如律令。 
净身神咒 
灵宝天尊，安慰身形。弟子魂魄，五脏玄冥。青龙白虎，队仗纷纭；朱雀玄武，侍卫我真。急急如律令。 
安土地神咒 
元始安镇，普告万灵。岳渎真官，土地祗灵。左社右稷，不得妄惊。回向正道，内外澄清。各安方位，备守坛（家）庭。太上有命，搜捕邪精。护法神王，保卫诵经。皈依大道，元亨利贞。 
净天地神咒 
天地自然，秽炁分散。洞中玄虚，晃朗太元。八方威神，使我自然。灵宝符命，普告九天；乾罗答那，洞罡太玄；斩妖缚邪，度人（杀鬼）万千。中山神咒，元始玉文，持诵一遍，却病延年；按行五岳，八海知闻；魔王束首，侍卫我轩；凶秽消散，道炁常存。急急如律令。 
金光神咒 
天地玄宗，万炁本根。广修亿劫，证吾神通。三界内外，惟道独尊。体有金光，覆映吾身。视之不见，听之不闻。包罗天地，养育群生。受持万遍，身有光明。三界侍卫，五帝司迎。万神朝礼，役使雷霆鬼妖丧胆，精怪忘形。内有霹雳，雷神隐名。洞慧交彻，五炁腾腾。金光速现，覆护真人。急急如律令。 
祝香神咒 
道由心学，心假香传。香爇玉炉，心存帝前。真灵下盼，仙旆临轩。令臣关告，迳达九天。 
玄蕴咒 
云篆太虚，浩劫之初。乍遐乍迩，或沉或浮。五方徘徊，一丈之余。天真皇人，按笔乃书。以演洞章，次书灵符。元始下降，真文诞敷。昭昭其有，冥冥其无。 
沉疴能自痊，尘劳溺可扶，幽冥将有赖。由是升仙都。
太上老君说常清静经老君曰：大道无形，生育天地；大道无情，运行日月；大道无名，长养万物；吾不知其名，强名曰道。夫道者：有清有浊，有动有静；天清地浊，天动地静。男清女浊，男动女静。降本流末，而生万物。清者浊之源，动者静之基。人能常清静，天地悉皆归。夫人神好清，而心扰之；人心好静，而欲牵之。常能遣其欲，而心自静，澄其心而神自清。自然六欲不生，三毒消灭。所以不能者，为心未澄，欲未遣也。能遣之者，内观其心，心无其心；外观其形，形无其形；远观其物，物无其物。三者既悟，唯见於空；观空亦空，空无所空；所空既无，无无亦无；无无既无，湛然常寂；寂无所寂，欲岂能生？欲既不生，即是真静。真常应物，真常得性；常应常静，常清静矣。如此清静，渐入真道；既入真道，名为得道，虽名得道，实无所得；为化众生，名为得道；能悟之者，可传圣道。 
老君曰：上士无争，下士好争；上德不德，下德执德。执著之者，不名道德。众生所以不得真道者，为有妄心。既有妄心，即惊其神；既惊其神，即著万物；既著万物，即生贪求；即生贪求，即是烦恼。烦恼妄想，忧苦身心。但遭浊辱。流浪生死，常沉苦海，永失真道。真常之道，悟者自得，得悟道者，常清静矣。 
仙人葛翁曰：吾得真道，曾诵此经万遍。此经是天人所习，不传下士。吾昔受之于东华帝君，东华帝君受之于金阙帝君，金阙帝君受子于西王母。西王母皆口口相传，不记文字。吾今于世，书而录之。上士悟之，升为天官；中士修之，南宫列仙；下士得之，在世长年。游行三界，升入金门。 
左玄真人曰：学道之士，持诵此经，即得十天善神，拥护其神。然后玉符保神，金液炼形。形神俱妙，与道合真。 
正一真人曰：人家有此经，悟解之者，灾障不干，众圣护门。神升上界，朝拜高尊。功满德就，相感帝君。诵持不退，身腾紫云。 
太上老君说常清静经
太上洞玄灵宝升玄消灾护命妙经稽首皈依众妙道，志心恭敬二玄真。 今运一心心所议，粗识此经经所因。 空色色空无有性，有无无有色空均。 慧风出自天尊力，扫除心界不遗尘。 惟愿神光常拥护，证明今日守心人。 今日守心何所证，不失凡身得道身。 
尔时，元始天尊，在七宝林中，五明宫内。与无极圣众，俱放无极光明，照无极世界。观无极众生，受无极苦恼，宛转世间，轮回生死，漂浪爱河，流吹欲海，沉滞声色，迷惑有无。无空有空，无色有色，无无有无，有有无有，终始暗昧，不能自明，毕竟迷惑。 
天尊告曰：汝等众生，从不有中有，不无中无，不色中色，不空中空，非有为有，非无为无，非色为色，非空为空，空即是空，空无定空，色即是色，色无定色，即色是空，即空是色。若能知空不空，知色不色，名为照了，始达妙音，识无空法，洞观无碍。入众妙门，自然解悟，离诸疑网，不著空见。清静六根，断诸邪障，我即为汝，说是妙经，名曰护命，济度众生，传教世间，流通读诵。即有飞天神王，破邪金刚，护法灵童，救苦真人，金精猛兽，各百亿万众。俱侍卫是经，随所拥护。捍厄扶衰，度一切众生，离诸染着。 
尔时，天尊即说偈曰；视不见我，听不得闻，离种种边，名为妙道。 
太上洞玄灵宝升玄消灾护命妙经
太上灵宝天尊说禳灾度厄真经尔时，天尊在禅黎国土，与大道真仙，万万大千神。诸天尊及诸天龙鬼神尽来集会，受吾约束。世间若有善男子、善女人，或有年灾月厄、游城赤鼠之厄、天罗地网之厄、命穷算尽之厄、疾病缠绵之厄、落水波涛之厄、虎狼阮蛇之厄、水火盗贼、刀兵生产之厄、山林树木社稷之厄、土石桥梁之厄、毒药咒诅之厄。惟愿今对玉皇天尊、大道真圣忏悔，解禳、度脱身中灾厄。一一解散，勿为留难。敕诸天神王，并降圣力道力，承斯经力恩力，卫护弟子。受持念诵此经以后，解禳阳九百六之灾，三衰八难、九横五苦之厄。如求如愿，所履平安，出入行藏，所求利益，所愿遂心。于是众等，闻说此经，皆大欢喜，信受奉行。 
太上灵宝天尊说禳灾度厄真经
高上玉皇心印妙经上药三品，神与炁精。恍恍惚惚，杳杳冥冥。存无守有，顷刻而成。回风混合，百日功灵。默朝上帝，一纪飞升，知者易悟，昧者难行。履践天光，呼吸育清。出玄入牝，若亡若存。绵绵不绝，固蒂深根。人各有精，精合其神。神合其炁，炁合体真。不得其真，皆是强名。神能入石，神能飞形。入水不溺，入火不焚。神依形生，精依炁盈。不凋不残，松柏青青。三品一理，妙不可听。其聚则有，其散则零。七窍相通，窍窍光明。圣日圣月，照耀金庭。一得永得，自然身轻。太和充溢，骨散寒琼。得丹则灵，不得则倾。丹在身中，非白非青。诵持万遍，妙理自明。 
高上玉皇心印妙经
诸真宝诰玉清宝诰 
至心皈命礼 
三界之上，梵炁炁弥罗，上极无上，天中之天。郁罗萧台，玉山上京。渺渺金阙，森罗净泓。玄元一炁，混沌之先。宝珠之中，玄之又玄。开明天景，化生诸天。亿万天真，无鞅数众。旋斗历箕，回度五常。巍巍大范，万道之宗。大罗玉清，虚无自然。至真妙道，元始天尊。 
上清宝诰 
至心皈命礼。 
居上清境，号灵宝君。祖劫化生，九万九千余梵炁。赤书焕发，六百六十八真文。因混沌赤文而开九霄。纪元洞玉历而分五劫。天经地纬，巍乎造化之宗。枢阴极阳，卓尔雷霆之祖，大悲大愿，大圣大慈。玉宸道君，灵宝天尊。 
太清宝诰 
至心皈命礼 
随方设教，历劫度人。为皇者师，帝者师，王者师，假名易号。立天之道，地之道，人之道，隐圣显凡。总千二百之官君。包万亿重之梵炁。化行今古，著道德凡五千言。主握阴阳，命雷霆用九五数。大悲大愿，大圣大慈，太上老君，道德天尊。 
弥罗宝诰 
至心皈命礼 
太上弥罗无上天，妙有玄真境。渺渺紫金阙，太微玉清官。无极无上圣，廓落发光明。寂寂浩无宗，玄范总十方。湛寂真常道，恢漠大神通。玉皇大天尊，玄穹高上帝。 
天皇宝诰 
至心皈命礼。 
紫微宸极，勾陈天宫。九光宝苑之中，五炁玄都之上。体元皇而佐司玄化，总两极而共理三才。主持兵革之权衡，广推大德。统御星辰之缠次，毋失常经。上象巍峨，真元恢漠。大悲大愿， 大圣大慈，勾陈上宫，天皇大帝。 
星主宝诰 
志心皈命礼。 
大罗天阙 ，紫微星宫。 尊居北极之高， 位正中天之上。 法号金轮炽盛， 道称玉斗玄尊。 璇玑玉衡齐七政，总天经地纬， 日月星宿约四时， 行黄道紫垣， 万象宗师。 诸天统御 ，大悲大愿， 大圣大慈， 万星教主， 无极元皇， 中天紫微， 北极大帝。 
后土宝诰 
至心皈命礼 
九华玉阙，七宝皇房。承天禀命之期，主执阴阳之柄。道推尊而含弘光大，德数蓄于柔顺利贞。效法昊天 ，根本育坤元之美。流形品物，生成施母道之仁。岳渎是依，山川成仗。大悲大愿，大圣大慈。承天效法，后土皇地祗。 
南极宝诰 
至心皈命礼。 
高上神宵府，凝神焕照宫。会元始祖炁以分真， 应妙道虚无而开化 。位乎九霄之上 ，统理诸天 。总乎十极之中，宰制万化 。宣金符而垂光济苦， 施惠泽而覆育兆民。 恩溥乾元 ，仁敷浩劫 。大悲大愿， 大圣大慈 。玉清真王， 南极长生大帝 ，统天元圣天尊。 
北五祖宝诰 
志心皈命礼 
大道开先，玄元阐化。教垂今古，諡号东华。接汉室之将军，隐终南而仙契，过化每超于劫运。示现长在于尘寰，启唐朝之英贤，悟神仙之秘诀，飞剑货药。警化无方，金廷丞相之高标，宝印力辞之勇诀。霞裾上陟，南北统宗，天复挺于人豪，道遍通于四海。发金莲之七朵，演仙派于十方，长生理被于古今。玄妙天垂于率土，恢弘至道，广度愚迷，慈悲济苦，全真祖师。东华紫府，辅元立极大道帝君，正阳开悟传道垂教帝君。纯阳演正警化孚佑帝君，海蟾明悟弘道纯佑帝君。重阳全真开化极辅帝君，五祖阐道天尊。 
南五祖宝诰 
志心皈命礼 
明真正道，行化南天，九皇降迹于天台，一脉浚通于刘祖。采琼花之仙异，著悟道之丹书。道付杏林，不日还元之编集。法通鸡足，丹髄复命之书成。真人挺出惠州，信地悟超神俊。刀圭入口，神化无方。施雷雨于掌中，更生民于世外。德彰南海，获琼玉之英标，道遍遐荒。饫法言之灵妙，龙虎罗浮之迹，武夷玉隆之书，过化多方。真文备著，为群仙之首冠。集前代之范模，誓愿宏深，慈悲仁圣祖师。悟真紫阳真人，杏林翠玄真人。道光紫贤真人，泥丸翠虚真人。琼琯紫清真人，五祖藏道天尊。
七真宝诰 
志心皈命礼 
道先一炁，世显七真。悟五行不到之言，得九转还丹之诀。甘泉润物，变朽回春。金骨仙姿，得四言而契道。卫州变化，坐十载以成真。壁间墨迹以非凡，雪竹月松之姿异。三井有多生之记，一时著显化之功。磻溪六年，龙门七载。道功备而名闻时主，丹符锡而掌握神仙。石上谈玄，空中飞盖。元主屡宣而问道，甘霖刻日以济民。早穷易道之言，晚造神仙之诀，卦图斯演。至道大成，清静散人，探玄得道。蓬莱仙路，亿劫独持。慈悲救苦，全真祖师。丹阳抱一，无为普化真君，长真凝神玄静蕴德真君。长生辅化宗玄明德真君，长春全德神化明应主教真君。玉阳体玄广慈普度真君，太古广宁通玄妙极真君。清静渊真玄虚顺化元君，七真演化天尊。 
雷祖宝诰（普化宝诰） 
至心皈命礼 
九天应元府，无上玉清王，化形而满十方，谈道而趺九风。三十六天之上，阅宝笈，考琼书。千五百劫之先，位正真，权大化。手举金光如意，宣说玉枢宝经。不顺化作微尘，发号疾如风火。以清静心而弘大愿，以智慧而伏诸魔。总司五雷，运心三界。群生父，万灵师。大圣大慈，至皇至道。九天应元雷声普化天尊。
中堂赞及邱祖忏文等知表吟偈 
人心皆散乱，一念便纯真。 欲求无上道，大众转天尊。 
转念。 
九天应元雷声普化天尊。 
转念回坛跪诵。 
中堂赞 
向来诵经，念念存诚。千真拱听，万圣通灵。应元合炁，普化分形。九天有命，三界遵行。消灾忏罪，请福延生。 
功圆行满，大道登盟。 
邱祖忏文 
经功浩力不思意， 
回向十方诸圣众。 
愿见真心求忏悔， 
河沙罪障悉消除。 
悔改我等，自从曩劫，乃至今生，假火风地水以成形，恋香味色声而触法。念嗔嫉妒恶口妄言，杀盗邪淫恣情纵欲。逆辱父母，悖负君师。不敬天地神祗，呵风骂雨。不信罪福因果，昧理欺心。遂致报对升沉。轮回展转，受诸苦恼，无有休停。皆由一念之差，障迷自性，妄认六尘之幻，沉溺爱河，今而既获人身，叨亲正教，岂非千生庆幸。一旦遭逢，自合省心，早求度世，若夫似前流荡，毕竟为迷失本来，一堕冥途，化为异类。 
是故思沉沦苦，发清净心皈奉圣真，特求悔改，丐怜愚昧。原赦罪愆，解释报冤，蠲消魔障，所觊命逢昌运，名注丹台。际遇真师，亲闻至道，精修妙行，增长善芽，尽节玄门，怡神真境。他日运应灭度，自性不致昏迷。径生十善之家。能通宿命，还证上乘之道。承侍虚皇。 
尚愿国安民丰时和岁稔，愿真风丕阐道化兴行，愿凶恶化贤邪魔归正，愿兵刑罔措圄空闲，愿沉滞升迁冤仇和释，愿参玄学者入道成真，愿历劫种亲俱皆超度，愿历世师友同证真常，愿所有眷缘增崇福慧，愿所伤物命早生入天，愿绝食酒荤不相杀害，愿持身端正不履邪淫，愿悉破悭贪悉除险峻，愿言无狂妄行贵真诚，愿弱已饶人潜忍仇怒，愿慈心下炁恭敬一切，愿不堕边夷不随邪见，愿结交仙友栖集清虚，愿智慧开明神通恢廓，愿广行方便普济群生，愿永断执迷成归至道，尘劫有尽我愿无穷（三重）。 
端 望 
帝真曲垂济度，皈命神谢。无上虚皇至真三宝。 
一者一人有庆，二者二景齐明，三者三农乐业，四者四序和平，五者五祠巩固，六者六合澄清，七者七星临照，八者八节安宁，九者九泉开泰，十者十类生成，十一者福留善信，十二者大道兴行。 
一切神光普照，一切众圣留恩，一切有情赖善，一切正果成真。普天均乐，四海同春。闻经以后，罪灭福生（三重）。 
小 赞 
诵经功德，不可思议，诸天诸地转灵机，皇王寿天齐，大道慈悲，万化乐雍熙。 
向来礼念诸功德，全赖慈悲为主盟，仰瞻仙仗隐空玄，法部真灵常拥护。 
灵官咒（仰启咒） 
仰启神威豁落将，都天纠察大灵官。 
火车三五大雷公，受命三清降鬼祟。 
手执金鞭巡世界，身披金甲显威灵。 
绿靴风带护身形，双目火睛耀天地。 
顷刻三天朝上帝，须臾九地救生灵。 
银牙凤嘴将三千，虎首貔貅兵百万。 
走火行风前后卫，穿山破石捉妖精。 
祈晴祷雨济世问，附体圆光通事意。 
治病驱邪如电闪，收瘟摄毒义群魔。 
飞腾云雾遍虚空，号令雷霆轰霹雳。 
三界大魔皆拱手，十方外道悉皈依。 
我今启请望来临，大赐雷威加拥护。 
太乙雷神应化天尊。 
土地咒 
经坛土地，神之最灵，升天达地，出幽入冥，为吾关奏，不得留停，有功之日，名书上清。 
结经偈 
向来诵经功德上奉高真，下保存平安，赐福消灾，同赖善功。证无上道，一切信礼，志心称念。常清常静天尊。不可思议功德。 
三皈依 
志心皈命礼。无上道宝，当愿众生，常侍天尊，永脱轮回。无上经宝，当愿众生，生生世世，得闻正法。无上师宝，当愿众生，学最上乘，不落邪见。
太上玄门晚坛功课经
经前诸韵赞步虚
大道洞玄虚，有念无不契。炼质入仙真，遂成金刚体。
超度三界难，地狱五苦解。悉归太上经，静念稽首礼。
举天尊
太乙救苦天尊
小提纲
灵音到处，灭罪消愆。 宝号宣时，扶危救难。
将当有诵经，演教之偈。仰劳道众，随声应和。
下水船
救苦天尊妙难求，身批霞衣屡劫修。
五色祥云生足下，九头狮子导前游。
盂中甘露时常洒，手中杨柳不计秋。
千处寻师千处降，爱河常作渡人舟。
诵经功德不思议，孤魂滞魄早超升。
香供养 十方救苦天尊
提纲
救苦天尊妙难穷，开化人天度众生，存亡两途皆利济，大众讽诵救苦经。
大启请
种种无名是苦根，苦根除尽善根存，
但凭慧剑威神力，跳出轮回五苦门，
道以无心度有情，一切方便是修真，
若皈圣智圆通地，便是生天得道人。
小启请韵 
道场众等，人各恭敬，恭对道前，诵经如法。
开经偈
寂寂至无宗，虚峙劫仞阿，豁落洞玄文，谁测此幽遐，
一入大乘路，孰计年劫多，不生亦不灭，欲生因莲花，
超凌三界途，慈心解世罗，真人无上德，世世为仙家。
太上洞玄灵宝救苦妙经尔时，救苦天尊，遍满十方界,常以威神力，救拔诸众生，得离于迷途，众生不知觉，如盲见日月，我本太无中，拔离无边际，庆云开生门，祥烟塞死户，初发玄元始，以通祥感机，救一切罪，度一切厄，渺渺超仙源，荡荡自然清，皆承大道力，以伏诸魔精，空中何灼灼，名曰泥丸仙，紫云覆黄老，是名三宝君，还将上天炁，以制九天魂，救苦诸妙神，善见救苦时，天上混无分，天炁归一身，皆成自然人，自然有别体,本在空洞中，空洞迹非迹，遍体皆虚空,第一委炁立，第二顺炁生，第三成万法，第四生光明，天上三十六，地下三十六，太玄无边际，妙哉大洞经,皈命太上尊，能消一切罪。
东方玉宝皇上天尊，
南方玄真万福天尊，
西方太妙至极天尊，
北方玄上玉辰天尊，
东北方度仙上圣天尊，
东南方好生度命天尊，
西南方太灵虚皇天尊，
西北方无量太华天尊，
上方玉虚明皇天尊，
下方真皇洞神天尊。
道言，十方诸天尊，其数如沙尘，化形十方界，普济度天人，委炁聚功德，同声救罪人，罪人实可哀，我今说妙经，念诵无休息，归身不暂停，天堂享大福，地狱无苦声，火翳成清暑，剑树化为骞，上登朱陵府，下入开光门，超度三界难，迳上元始天，于是飞天神王，无鞅数众，瞻仰尊颜，而作颂曰：
天尊说经教，接引于浮生，勤修学无为，悟真道自成，
不迷亦不荒，无我亦无名，朗诵罪福句，万遍心垢清。
尔时，飞天神王，及诸天仙众，说是颂毕，稽首天尊，奉辞而退。
太上洞玄灵宝救苦妙经
元始天尊说生天得道真经尔时，元始天尊在大罗天上，玉京山中，为诸天仙众，说此生天得道真经，告诸仙曰，吾今为汝，略启身心，明宣道要，十方得道神仙，皆从此经修行，而通微奥，善男子、善女人，依凭斋戒，作是津梁，一切有为，显诸真路，体此法相，乃可受持，能屏众缘，永除染著，外想不入，内想不出，于正念中，乃得五脏清凉，六腑调泰，三百六十骨节之间，有诸滞碍，十恶之业，百八十烦恼之业，众苦罪源，悉皆除荡，即引太和真炁，注润身田，五脏六腑，心目内观，真炁所有，清净光明，虚白朗耀，杳杳冥冥，内外无事，昏昏默默，正达无为，古今常存，总持静念，从兹解悟，道力资扶，法药相助，仍节饮食，驱遣鬼尸，安寂六根，静照八识，空其五蕴，证妙三元，得道成真，自然升度，尔时，诸天仙众，上白天尊言，自从无始以来，至于今日，未闻如是，大乘经典，我等缘兹幸会，广及一切，道果圆明，而说偈曰：
杳杳冥冥清静道，昏昏默默太虚纵，
体性湛然无所住，色心都寂一真宗。
元始天尊说生天得道真经
太上道君说解冤拔罪妙经尔时，太上道君，与诸圣众，在八骞林下，七宝台中，罗列威仪，敷陈道要，怡神默坐，于玉京山，放七宝光明，照福堂地狱，见福堂之内，男女善人，快乐无为，逍遥自在，复见诸地狱之中，饿鬼穷魂，以日继夜，受种种苦恼，悉无人形，五体坏烂，饥餐猛火，渴饮熔铜，足履刀山，身负铁杖，遍体流血，悲号彻天，是时，会中有一真人，名曰广信，从座而起，稽首前进，上白。
道君曰，不审此辈穷魂，生有何咎，而受兹苦。
道君曰，受诸罪者，在世之时，不敬三光，欺负神理，十恶五逆，不忠不仁，不慈不孝，毁伤物命，杀害众生，福尽寿终，当受斯苦，是时，广信真人，心生哀悯，欲其济拔，幸望妙力威光，许令开度，伏蒙。
道君，垂赐金言，广设法要，为诸众生，演说是经，名曰解冤拔罪，流布于世，利益存亡，若有善男子、善女人，一心专志，入静持斋，焚香行道，六时转念是经，吾当随愿，保佑其人，使宿世冤仇，乘福超度，幽魂苦爽，各获超升，真人广信，欢喜再拜，覙缕胜因，而作颂曰：
伟哉大道君，常普无量功，舟楫生死海，济度超罗酆，
罪对不复遇，福报与冥通，用神安可测，赞之焉能穷。
是时广信真人，与诸圣众，闻法将毕，各各稽首皈依，信受奉行。
太上道君说解冤拔罪妙经
诸真宝诰注想金容称扬宝号
斗姥宝诰
志心皈命礼 
摩利攴天大圣，先天斗姥元君！ 
众等志心皈命礼 
西天竺国，大智光中，摩利攴天大圣，先天斗姥元君！ 
众等志心皈命礼 
真空妙相法王师，无上玄元天母主，摩利攴天大圣，先天斗姥元君！ 
众等志心皈命礼 
金光烁处，日月潜辉，摩利攴天大圣，先天斗姥元君！ 
众等志心皈命礼 
宝杵旋时，鬼神失色，摩利攴天大圣，先天斗姥元君！ 
众等志心皈命礼 
显灵踪于尘世，卫圣驾于阎浮，摩利攴天大圣，先天斗姥元君！ 
众等志心皈命礼 
生有难若称名，大士寻声来救苦，摩利攴天大圣，先天斗姥元君！ 
众等志心皈命礼 
大悲大愿，大圣大慈，摩利攴天大圣，先天斗姥元君！ 
志心皈命礼 
摩利攴天大圣，先天斗姥元君 
志心皈命礼 
西天竺国，大智光中。真空妙相法王师，无上玄元天母主。金光烁处，日月潜辉。宝杵旋时，鬼神失色。显灵踪于尘世，卫圣驾于阎浮。众生有难若称名，大士寻声来救苦。大悲大愿，大圣大慈。圣德巨光天后，摩利支天大圣，先天斗姥元君 。 
三官宝诰 
至心皈命礼
唯三圣人，乃一太极，普受浩劫家之命，鼎膺无量品之褒，紫微清虚洞阴，总领功过，赐福赦罪解厄，普济存亡，道冠诸天，恩覃三界，大悲大愿，大圣大慈，三元三品，三官大帝，三官九府，应感天尊。
玄天宝诰 
志心皈命礼
混元六天，传法教主，修真悟道，济度群迷，普为众生，消除灾障，八十二化，三教祖师，大慈大悲，救苦救难，三元都总管，九天游奕使，佐天罡北极，右垣大将军，镇天助顺，真武灵应，福德衍庆，仁慈正烈，协运真君，治世福神，玉虚师相，玄天上帝，金阙化身，荡魔天尊。
祖天师宝诰
至心皈命礼
本来南土，上泝蜀都，先获黄帝九鼎之丹书，后事老君两度于玉局，千轴得修行之要，一时成吐纳之功，法籙全成，受盟威品而结璘诀，正邪两辨，夺福庭治而化咸泉，德就大丹，道齐七政，大悲大愿，大圣大慈，三天扶教，辅元体道，大法天师，雷霆都省，泰玄上相，都天大法主，正一冲玄神化静应显佑真君，六合无穷高明大帝，降魔护道天尊。
文昌宝诰 
至心皈命礼
不骄帝境，玉真庆宫，现九十八化之形藏，显亿千万种之神异，飞鸾开化于在在，如意救劫以生生，至孝至仁，功存乎儒道释教，不骄不乐，职尽乎天地水官，功德难量，威灵莫测，大悲大愿，大圣大慈，九天辅元，开化主宰，司禄职贡举真君，七曲灵应，保德宏仁大帝，谈经演教，消劫行化，更生永命天尊。
吕祖宝诰
至心皈命礼
玉清内相，金阙选仙，化身为三教之师，掌法判五雷之令，黄梁梦觉，忘世上之功名，宝剑光辉，扫人间之妖怪，四生六道，有感必孚，三界十方，无求不应，黄鹤楼头留圣迹，玉清殿内炼丹砂，存道像于岩祠，显仙踪于云洞，阐法门之香火，理玄嗣之梯航，大悲大愿，大圣大慈，开山启教，灵应祖师，天雷上相，灵宝真人，纯阳演政警化孚佑帝君，兴行妙道天尊。
邱祖宝诰
志心皈命礼
隐显莫测，抱道无穷，腹养黄芽，鼎飞白雪，体静潜而藏天地，心寂默而转乾坤，妙夺阴阳，玄超无极，授金丹之至诀，普度后人，演嗣系之传，衍玄裔万世，全真教主，浩德恩师，大悲大愿，大惠大仁，祖师长春，妙道开玄，宏道真人，广援普度天尊。
萨祖宝诰 
至心皈命礼
派流西地，迹显龙兴，施财合药济群生，积行累功修至道，受铁师之教旨，掌玉府之雷书，身披百衲伏魔衣，手执五明降鬼扇，代天宣化，咒枣书符，运风雷于咫尺之间，剪妖魔于斗罡之下，道参太极，位列先天，松筠野鹤任纵横，遐迩孤云常自在，方方阐教，为万法之宗师，处处开坛，作后人之模范，都天宗主，一元无上萨公真君。
王灵官宝诰 
志心皈命礼
先天主将，一炁神君，都天纠罚大灵官，三界无私猛吏将，金睛朱发，号三五火车雷公，凤嘴银牙，统百万貔貅神将，飞腾云雾，号令雷霆，降雨开晴，驱邪治病，观过错于一十二年，受命玉帝，积功勋于百千万种，誓佐祖师，至刚至勇，济死济生，方方阐教，处处开坛，豁落猛吏，三五火车，太乙雷神应化天尊。
救苦宝诰 
至心皈命礼
青华长乐界，东极妙严宫，七宝芳骞林，九色莲花座，万真环拱内，百亿瑞光中，玉清灵宝尊，应化玄元始，浩劫垂慈济，大千甘露门，妙道真身，紫金瑞相，随机赴感，誓愿无边，大圣大慈，大悲大愿，十方化号，普渡众生，亿亿劫中，度人无量，寻声赴感，太乙救苦天尊青玄上帝。
中堂赞及报恩宝诰等中堂赞
青华妙严，慈相亿千，身居长乐，尊座金莲，慧光无碍，照诸幽泉，甘露流润，遍洒空玄，枯骸朽骨，咸得光鲜，拔度沉溺，不滞寒渊。上请天官解天厄，地官解地厄，水官解水厄，五帝解五方厄，四圣解四时厄，南宸解本命厄，北斗解一切厄。于是七元君，大圣善通灵，济度诸厄难，超出苦众生，若有急告者，持诵保安平，尽凭生百福，咸契于五行，三魂得安健，邪魅不能停，五方降真炁，万福自来骈，长生超八难，皆由奉七星，生生身自在，世世保神清，善似光中影，应如谷里声，三元神共护，万圣眼同明，无灾亦无障，永保道心宁。
报恩诰 
志心皈命礼
玄元应化，武曲分真，垂念我等众生，有相脱生，父母怀胎十月，乳哺三年，辛苦百千，殷勤寸念，怜我父母，日渐衰朽，我今持念平等，悉灭险峻贪嗔，礼帝为师，祈恩报本，愿我现在父母，福寿增延，过去宗祖，早得超升，大圣大慈，大仁大孝，八十二化，报恩教主，佑圣真武，治世福神，玉虚师相，玄天上帝，金阙化身，终劫济苦天尊。
一愿风调雨顺，二愿五谷丰登，三愿皇王万岁，四愿国土清平，五愿民安物阜，六愿福寿康宁，
七愿灾消祸散，八愿水火无侵，九愿聪明智慧，十愿学道成真，十一愿诸神拥护，十二愿亡者超升，
一切飞禽走兽，一切蝼蚁蛇虫，一切冤家债主，一切男女孤魂。
四生六道，一切寒林，闻经听法，早得超升。（三重）
小 赞
青华教主，太乙慈尊，玉清应化显金身，大千甘露门，接引群生，永出爱河津（重）。
愿灭三障诸烦恼，愿得智慧心明了。普愿灾障悉消除，世世常行无上道。
四恩三有均利益，十洲三岛任逍遥，回向四府众龙神，礼谢道经师三宝，
向来诵经福无边，风调雨顺民安乐，愿以此功德，普及于一切。诵经保平安，消灾增福寿。
经坛土地，神之最灵，升天达地，出幽入冥，为吾关奏，不得留停，有功之日，名书上清。
向来诵经功德 上奉高真，下保平安，赐福消灾，同赖善功，证无上道，一切信礼。 志心称念，
太乙救苦天尊。不可思议功德。
三皈依 
志心皈命礼
无上道宝，当愿众生，超脱一切，住最上乘。
无上经宝，当愿众生，深明经藏，神通莫测。
无上师宝，当愿众生，太上授首，成大仙道。